Bhakra
Store norske leksikon,Teknologi og industri,Energi,Kraftselskaper og kraftverk
Bhakra er en demning i det nordlige India, i delstaten Himachal, cirka 300 kilometer nord for Delhi. Demningen demmer opp elven Sutlej som danner reservoaret Gobind Sagar.
Med en største høyde på 226 meter er Bhakra en av verdens høyeste gravitasjonsdammer i betong. Kronelengden er 518 meter og byggevolumet 4,13 millioner kubikkmeter. Det oppdemte vannmagasinet dekker en flate på 166 kvadratkilometer.Demningen ble tatt i bruk i 1963 etter 18 års byggetid. Formålet med demningen er kraftproduksjon, irrigasjon og flomdemping. Kraftstasjonen har 1325 MW installert effekt, generert ved hjelp av 10 francisturbiner.